Սիրելի՛ հայրենակիցներ, շնորհավորում եմ ՀՀ զինված ուժերի կազմավորման 30-ամյակի առիթով։  
Այսօր բոլորս ենք տոգորված անթաքույց հպարտության զգացումով․ մեր առջև պատմության բովով անցած ու թրծված երիտասարդ բանակն է, որը հայոց պետականության ու անվտանգության պահապանն է։  
Տոնը պատեհ առիթ է վերստին արժևորելու մեր զինված ուժերի անփոխարինելի դերակատարումը։ Ճակատագրի բերումով մենք մեր ապրելու իրավունքը վաստակել ենք արդար կռվով, և այդ կռիվը բոլոր ժամանակներում առաջնորդած հայոց բանակը, անկախ պատերազմի ելքից, միշտ պատվով է կատարել իր առաքելությունը։ Ահա թե ինչու՝ բանակը հայի համար միշտ եղել ու մնում է ազգային արժանապատվության, կարող ուժի մարմնացում։  
Բանակի հոբելյանը տոնելիս եկեք կրկին գլուխ խոնարհենք հայրենիքի համար մղված մարտերում նահատակված մեր անվեհեր հերոսների հիշատակի առաջ․ հավերժ փառք։  
Եկեք դրվատենք մեր ծաղկահասակ հայ զինվորին, որն իր սրբազան պարտքը պողպատե վահան դարձրած՝ ամեն օր ապահովում է մեր անդորրը։  
Եվ մեր երախտիքը հայտնենք հայ սպաներին ու զինվորականներին, որոնք ամեն օր պատասխանատու և ինքնուրաց աշխատանք են կատարում։  
Սիրելի՛ հայրենակիցներ, հետպատերազմյան շրջանում մեր երկրի ու բանակի հզորացման գործում մեծ անելիք ունենք բոլորս։ Յուրաքանչյուրս մեր տեղում, մեր գործով կարող ենք ամուր թիկունք լինել մեր բանակին։ Ես վստահ եմ, Հայոց բանակը դեռ շատ հաղթանակներ է տոնելու։  
Շնորհավոր հունվարի 28։  
  
ՀՀ Արագածոտնի մարզպետ Սերգեյ Մովսիսյան